CELEX: C2006/060/82
Language: sk
Date: 2006-03-11 00:00:00
Title: Vec T-449/05: Žaloba podaná  22. decembra 2005  – Dikigorikos Syllogos Ioaninon/Európsky parlament a Rada Európskej únie

11.3.2006   
            
            
               SK
            
            
               Úradný vestník Európskej únie
            
            
               C 60/42
            
         Žaloba podaná 22. decembra 2005 – Dikigorikos Syllogos Ioaninon/Európsky parlament a Rada Európskej únie
   (Vec T-449/05)
   (2006/C 60/82)
   Jazyk konania: gréčtina
   Účastníci konania
   
      Žalobca: Dikigorikos Syllogos Ioaninon (Ioaninon, Grécko) (v zastúpení: Sotirios Athanasiou, advokát)
   
      Žalovaní: Európsky parlament a Rada Európskej únie
   Návrhy žalobcu
   
               —
            
            
               zrušiť ustanovenia článku 11 písm. c) body i) a ii), článkov 12, 13, a 50 ods. 3 smernice Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (1),
            
         
               —
            
            
               zaviazať Parlament a Radu na náhradu trov konania.
            
         Žalobné dôvody a hlavné tvrdenia
   Žalobca, komora advokátov (Dikigorikos Syllogos) usudzuje, že ako vnútroštátneho orgánu s právomocou hodnotiť odbornú kvalifikáciu osôb, ktoré žiadajú o zápis medzi jeho členov, sa ho napadnutá smernica priamo a osobne dotýka. Vo svojej žalobe navrhuje zrušenie určitých ustanovení tejto smernice, ktoré podľa jeho názoru stavajú na rovnakú úroveň vyšší stupeň odbornej kvalifikácie s bezprostredne nasledujúcim nižším stupňom, a vytvárajú možnosť, aby určitý členský štát vo svojej vnútroštátnej právnej úprave postavil na rovnakú úroveň titul získaný po univerzitnom štúdiu práva s titulmi získanými po štúdiách, ktoré sú o stupeň nižšie, a poskytol rovnaké odborné oprávnenia osobám s titulom získaným po štúdiu nasledujúcom po stredoškolskom štúdiu, aj keď nespĺňajú požiadavky v domovskom členskom štáte, ako majú osoby s titulom získaným po univerzitnom štúdiu práva.
   Na podporu svojej žaloby žalobca uvádza, že prijatím smernice inštitúcie Spoločenstva prekročili hranice svojich právomocí, a zasiahli do ústavných právomocí Helénskej republiky v oblasti organizácie a štruktúry vysokoškolského vzdelávania. Žalobca sa zároveň odvoláva na porušenie zásad subsidiarity, proporcionality, blízkosti k občanom, súdržnosti, zákazu zneužitia práva a vzájomného rešpektovania ústavných právomocí a právomocí Spoločenstva. Žalobca sa ďalej odvoláva na porušenie článku 6 Zmluvy o Európskej únii, keďže podľa jeho názoru smernica porušuje základné práva na bezplatné vzdelanie, slobodnú voľbu a výkon povolania, ako aj na účinné používanie uznaného dokladu o štúdiách.
   Žalobca takisto tvrdí, že nebolo rešpektované acquis communautaire, a napadnutá smernica je preto nezlučiteľná s článkami 2 a 3 Zmluvy o Európskej únii. Nakoniec dodáva, že odôvodnenie napadnutého aktu je nepostačujúce a rozporuplné.
   
      (1)  Ú. v. EÚ L 255, 30.9.2005, s. 22.